སྤྱིར་དཔྱད་དེབ་ཅིག་ལ་གླེང་བརྗོད་དམ་གསལ་བཤད་འབྲི་སྐབས་དེབ་དེའི་ནང་གི་བརྗོད་དོན་ཁག་ལ་ཞིབ་བསྡུར་འདྲ་བྱ་བའི་ལུགས་སྲོལ་མཆིས་ན་ཡང།ཁོ་བོའི་བསམ་བློར་གཙོ་བོ་དེབ་དེ་བཀླག་རྗེས་ཀློག་པ་པོ་རྣམས་ལ་བློ་བསྐྱེད་གང་ཐོབ་པ་དག་ཞིབ་གླེང་བྱ་དགོས་པའི་གནད་དུ་མཐོང་སྟེ་ད་ལམ་ཁོ་བོས་རེ་རེ་བཞིན་གླེང་བའི་དགོས་པ་མ་མཆིས།གཙོ་བོ་དཔྱད་དེབ་འདིར་རྩོམ་རིགས་མི་འདྲ་བ་རིགས་ཁ་ཤས་ཡོད་པ་ནས།བརྗོད་བྱ་རིན་ཆེན་ནོར་བདུན་གྱི་གྲངས་སུ་ངེས་པ་སྟེ།༧གོང་ས་མཆོག་གཡུང་དྲུང་བོན་གྱི་གདན་ས་སྨན་རིའི་གླིང་དུ་ཕེབས་སྐབས་འཕྲལ་དུ་བརྩམས་གནང་བའི་བརྟན་བཞུགས་མཎྜལ་གྱི་བཤད་པ་སྐལ་བཟང་རྣ་བའི་བཅུད་ལེན་ཞེས་བོད་ཕྱི་ནང་ཀུན་ཏུ་མཚན་སྙན་འབར་བའི་ལེགས་བཤད་དེ་དང།བོད་ཀྱི་ཡི་གེའི་ཕྱི་མོ་ཞང་ཞུང་ལ་ཐུག་པའི་བསྐོར་གཏན་ཚིགས་དང་བཅས་བརྗོད་པ་བོད་ཡིག་གི་འབྱུང་གཞིར་དཔྱད་པ་དང་།བོད་མི་སྐྱ་སེར་ཀུན་གྱིས་ལོངས་སུ་སྤྱོད་བཞིན་པའི་ཐུགས་དམ་འཕྲེང་བའི་རྣམ་བཤད་གཞུང་དོན་ལྟར་སྤེལ་བ།བོན་ཞེས་པའི་གོ་དོན་ལ་དཔྱད་པ།ཞང་ཞུང་གི་ཤེས་རིག་སྐོར་རགས་ཙམ་གླེང་བ།མུ་ཁྲི་བཙན་པོའི་སྐོར་རགས་ཙམ་གླེང་བ།གནའ་རབས་བོན་དང་ཧི་མ་ལ་ཡའི་འབྲེལ་བའི་སྐོར་སོགས་རེད།གསལ་བཤད་ཞུ་རྒྱུར་འདིར་བཀོད་པའི་དཔྱད་རྩོམ་རིགས་༧སྐྱབས་རྗེ་མཆོག་གིས་བསླབ་པ་དོན་དུ་གཉེར་སྐབས་བྲིས་པ་ཤ་སྟག་ཡིན་པ་མཁྱེན་པར་མཛོད།